Boer, vrou en tuinwerker op plaas aangevalParadise Lodge. Foto: www.safarinow.com Nog ŉ plaasaanval het Woensdag net buite Mookgopong (Naboomspruit) in Limpopo plaasgevind. ŉ Boer, sy vrou sowel as ŉ tuinwerker is deur agt verdagtes oorrompel, vasgebind en in een van die huisies op die gasteplaas, Paradise Lodge, vasgebind. “Dit is in dié stadium nog onduidelik of die boer die eienaar van die plaas is of nie,” het lt.kol. Moatshe Ngoepe, woordvoerder van die polisie, aan Maroela Media gesê. Hy het gesê die polisie het ŉ reusesoektog na die agt verdagtes, wat “gewapen en gevaarlik” is, van stapel gestuur. “Die verdagtes het na bewering by Paradise Lodge net buite Mookgopong opgedaag, die boer, sy vrou en ŉ tuinwerker vasgebind en hulle in een van die huisies toegesluit,” het Ngoepe gesê. Die verdagtes het op die vlug geslaan met rekenaars en selfone in ŉ Ford Ranger-bakkie sonder nommerplate. Die bakkie is volgens Ngoepe nog nie opgespoor nie en daar is nog geen verdagtes in verband met die voorval in hegtenis geneem nie. ŉ Saak van sakeroof word ondersoek. Marius Müller, nasionale operasionele koördineerder van AfriForum, het aan Maroela Media gesê die verdagtes betrokke by die aanval was glo vyf mans en drie vroue.